Հունվարի 28-ին Հայաստանը տոնեց Բանակի օրը։ ՀՀ զինված ուժերի կազմավորման 26-ամյակի պատվին անցկացված տոնական միջոցառումների թվում իր ուրույն տեղն էր զբաղեցնում քաղաքացիների, երկրի քաղաքական ու զինվորական այրերի, պետական պաշտոնյաների այցը Եռաբլուրի զինվորական պանթեոն եւ հարգանքի տուրքը հայրենիքի պաշտպանության համար կյանքը չխնայած մեր հերոսներին: Հայ ժողովրդի համար այդ տոնական օրն իսկապես ամենից հոգեհարազատն է դարձել։ Պետության կայացման գործում չկա ավելի մեծ ներդրում, քան՝ ժողովրդի անվտանգության ապահովման համար ցուցաբերված անձնազոհությունը։ Ազգի զավակը՝ լինի շինական, գործարար, պաշտոնյա, թե պրոֆեսիոնալ զինվորական, 18 տարեկան երիտասարդ, թե 70-ամյա տարեց մարդ, հայրենիքի պաշտպանության գործին անդամագրվելու բուն փաստով իսկ հերոս է, քանզի անձնազոհությունն անհատի բարոյահոգեբանական որակների թվում ամենակարեւոր առաքինությունն է եղել բոլոր ժամանակներում։ Նման հերոսները պաշտոնական ճանաչման կարիք չունեն, հանրությունն ինքն է գնահատում եւ ըստ արժանվույնի մեծարում իր հերոսին։